b'\n_START_ARTICLE_\nMaunt Karmelis\n_START_SECTION_\nIstorija\n_START_PARAGRAPH_\nMiestas i\xc5\xa1sid\xc4\x97st\xc4\x99s Big Mountain ir Mahanoy Mountain kaln\xc5\xb3 tarpeklyje, ant \xc5\xa0amokino up\xc4\x97s (angl. Shamokin River) kranto. Pavadintas garsaus Karmelio kalno Izraelyje garbei. Maunt Karmelio praeitis tampriai susijusi su kalnakasyba: 1790\xc2\xa0m. apylink\xc4\x97se atrasti skaitlingi antracitin\xc4\x97s anglies telkiniai ir jau 1812\xc2\xa0m. \xc5\xa1ios naudingosios i\xc5\xa1kasenos i\xc5\xa1 regiono jau buvo transportuojamos vartotojams. 1854\xc2\xa0m. nutiesta svarbus gele\xc5\xbeinkelis \xc4\xaf \xc5\xa0amokin\xc4\x85, tai paskatino steigtis vis naujoms ir naujoms kalnakasi\xc5\xb3 \xc5\xa1achtoms. Maunt Karmelis buvo tarp pirm\xc5\xb3j\xc5\xb3 JAV gyvenvie\xc4\x8di\xc5\xb3, kuriose buvo \xc4\xafrengtas elektrinis gatv\xc4\x97s ap\xc5\xa1vietimas. Garsus i\xc5\xa1rad\xc4\x97jas Tomas Edisonas 1883\xc2\xa0m. \xc4\x8dia atidar\xc4\x97 vien\xc4\x85 pirm\xc5\xb3j\xc5\xb3 elektrini\xc5\xb3 pasaulyje. V\xc4\x97liau mieste bandyta gaminti cigarus, pjautin\xc4\x99 medien\xc4\x85, molines plytas, kojines, mar\xc5\xa1kinius ir kt. Dabartiniais laikais mieste i\xc5\xa1vystyta lengvoji pramon\xc4\x97, gaminamas popierius ir dirbiniai i\xc5\xa1 plastmas\xc4\x97s.\n_START_SECTION_\nLietuviai\n_START_PARAGRAPH_\nLietuviai \xc5\xa1iame mieste prad\xc4\x97jo kurtis XIX a. antrojoje pus\xc4\x97je. \xc5\xa0imtme\xc4\x8dio pabaigoje \xc4\xafsteigta lietuvi\xc5\xa1ka Romos katalik\xc5\xb3 \xc5\xa0v. Kry\xc5\xbeiaus parapija, pastatyta ba\xc5\xbeny\xc4\x8dia. Klebonais tarnavo: Jonas Delininkaitis, Antanas Staniukynas, Vincas Bartu\xc5\xa1ka, Juozas Kon\xc4\x8dius ir kt. 1907\xc2\xa0m. kun. A.Staniukynas kartu su Marija Kaupaite \xc4\xafsteig\xc4\x97 mieste \xc5\xa0v. Kazimiero seser\xc5\xb3 vienuolij\xc4\x85, sielovados veikl\xc4\x85 vyst\xc4\x97 kun. Stanislovas Pavilonis. 1894\xe2\x80\x931895\xc2\xa0m. leistas laikra\xc5\xa1tis Nauja gadyn\xc4\x97._NEWLINE_Po Antrojo pasaulinio karo lietuvi\xc5\xa1ka veikla sumenko, daug tautie\xc4\x8di\xc5\xb3 i\xc5\xa1sik\xc4\x97l\xc4\x97 \xc4\xaf kitas vietoves. Tebeveikia \xe2\x80\x9eLietuvi\xc5\xb3 klubas\xe2\x80\x9c, i\xc5\xa1likusios lietuvi\xc5\xa1kos kapin\xc4\x97s Cemetery Road gatv\xc4\x97je.'